62023CJ0271_RES
Kawża C‑271/23
Il‑Kummissjoni Ewropea
vs
L-Ungerija
Sentenza tal-Qorti tal-Ġustizzja (Awla Manja) tas‑27 ta’ Jannar 2026
“Nuqqas ta’ Stat li jwettaq obbligu – Artikolu 258 TFUE – Ammissibbiltà – Deċiżjoni (UE) 2021/3 – Pożizzjoni li trid tittieħed, f’isem l-Unjoni Ewropea, fit-tlieta u sittin sessjoni tal-Kummissjoni dwar id-Drogi Narkotiċi, li kienet ser terġa’ titlaqqa’, liema sessjoni kienet organizzata mill-Kunsill Ekonomiku u Soċjali tan-Nazzjonijiet Uniti dwar l-iskedar tal-kannabis u s-sustanzi relatati mal-kannabis fl-annessi mehmuża mal-Konvenzjoni Unika dwar id-Drogi Narkotiċi tal‑1961, kif emendata bil-Protokoll tal‑1972, u mal-Konvenzjoni dwar is-Sustanzi Psikotropiċi tal‑1971 – Teħid ta’ pożizzjoni u vot ta’ Stat Membru li jmur kontra din il-pożizzjoni tal-Unjoni – Artikolu 4(3) TUE – Prinċipju ta’ kooperazzjoni leali – Effetti tal-aġir ikkritikat fid-data tal-iskadenza tat-terminu stabbilit fl-opinjoni motivata – Effetti kontinwi fuq l-unità u l-koerenza tal-azzjoni internazzjonali tal-Unjoni – Artikolu 3(2) TFUE – Kompetenza esterna esklużiva – Effett fuq regoli komuni jew tibdil tal-portata tagħhom – Eċċezzjoni ta’ illegalità mqajma fid-difiża – Inammissibbiltà”
Rikors għal nuqqas ta’ twettiq ta’ obbligu – Kundizzjonijiet għall-ammissibbiltà – Obbligu għall-Kummissjoni li tindika fl-opinjoni motivata l-miżuri li jippermettu li jiġi eliminat in-nuqqas ta’ twettiq ta’ obbligu allegat – Assenza
(Artikoli 258, 260(1) u 279 TFUE)
(ara l-punti 51 sa 54)
Rikors għal nuqqas ta’ twettiq ta’ obbligu – Kundizzjonijiet għall-ammissibbiltà – Rekwiżit ta’ assenza ta’ eżawriment tal-effetti ta’ nuqqas ta’ twettiq ta’ deċiżjoni tal-Kunsill li tistabbilixxi l-pożizzjoni li għandha tittieħed f’isem l-Unjoni Ewropea f’sessjoni tal-organizzazzjoni internazzjonali kkonċernata – Assenza – Effetti dannużi tal-aġir kontenzjuż ta’ Stat Membru fuq l-unità u l-koerenza tal-azzjoni internazzjonali tal-Unjoni fi ħdan l-organizzazzjoni internazzjonali kkonċernata
(Artikoli 2 u 17 TUE; Artikoli 218(9) u 258, u r-raba’ paragrafu tal-Artikolu 288 TFUE)
(ara l-punti 56 sa 58)
Ftehimiet internazzjonali – Konklużjoni – Kompetenza tal-Unjoni – Kompetenza esklużiva fir-rigward ta’ ftehim li jista’ jolqot regoli komuni jew li jbiddel il-portata tagħhom – Portata – Kompetenza esklużiva tal-Kunsill li jadotta deċiżjoni li tistabbilixxi l-pożizzjoni li għandha tittieħed f’isem l-Unjoni – Att vinkolanti – Preżunzjoni ta’ validità tal-att – Nuqqas ta’ osservanza minn Stat Membru tal-imsemmija deċiżjoni – Nuqqas ta’ twettiq ta’ obbligu
(Artikoli 3(2) u 218(9) TFUE; Deċiżjoni Qafas tal-Kunsill 2004/757, kif emendata bid-Direttiva 2017/2103, il-punt 1(a) u (b) tal-Artikolu 1 u l-Artikolu 4; Deċiżjoni tal-Kunsill 2021/3)
(ara l-punti 94 sa 109, u 135 sa 137)
Rikors għal nuqqas ta’ twettiq ta’ obbligu – Nuqqas ta’ osservanza tal-obbligi li jirriżultaw minn deċiżjoni jew minn direttiva – Motivi ta’ difiża – Eċċezzjoni ta’ illegalità – Tqegħid inkwistjoni tal-legalità tad-deċiżjoni tal-Kunsill – Inammissibbiltà – Limiti – Att ineżistenti
(Artikolu 4(3) TUE; Artikoli 258, 259, 263, 265 u 277 TFUE; Regoli tal-Proċedura tal-Qorti tal-Ġustizzja, Artikolu 160(1))
(ara l-punti 119 sa 132)
Stati Membri – Obbligi – Obbligu ta’ kooperazzjoni leali mal-istituzzjonijiet tal-Unjoni – Deċiżjoni tal-Kunsill li tistabbilixxi l-pożizzjoni li għandha tittieħed f’isem l-Unjoni Ewropea f’sessjoni tal-organizzazzjoni internazzjonali kkonċernata – Vot ta’ Stat Membru kontra din il-pożizzjoni u dikjarazzjoni pubblika ta’ dan l-Istat Membru li tesprimi l-oppożizzjoni tiegħu għal din il-pożizzjoni – Inammissibbiltà – Nuqqas ta’ twettiq ta’ obbligu
(Artikolu 4(3) TUE; Artikolu 218(9) TFUE; Deċiżjoni tal-Kunsill 2021/3)
(ara l-punti 152 sa 159)
Sunt
Adita b’rikors għal nuqqas ta’ twettiq ta’ obbligu ppreżentat mill-Kummissjoni Ewropea, il-Qorti tal-Ġustizzja, bl-Awla Manja bħala l-kulleġġ ġudikanti, ikkonstatat li, billi ma osservatx il-pożizzjoni tal-Unjoni Ewropea adottata mill-Kunsill tal-Unjoni Ewropea, waqt sessjoni fi ħdan il-Kummissjoni tan-Nazzjonijiet Uniti dwar id-Drogi Narkotiċi, l-Ungerija naqset milli twettaq l-obbligi tagħha taħt id-dritt tal-Unjoni (
1
). F’din l-okkażjoni, hija ppreċiżat il-portata tan-natura obbligatorja tad-deċiżjonijiet adottati mill-Kunsill skont l-Artikolu 218(9) TFUE, ikkonfermat l-eżistenza ta’ kompetenza esterna esklużiva tal-Unjoni meta impenji internazzjonali jkunu jistgħu jaffettwaw regoli komuni u indikat li, bħala prinċipju, Stat Membru ma jistax jikkontesta l-legalità ta’ tali deċiżjonijiet f’rikors għal nuqqas ta’ twettiq ta’ obbligu. Hija għamlet ukoll preċiżazzjonijiet dwar il-portata tal-prinċipju ta’ kooperazzjoni leali fil-qasam tar-rappreżentanza esterna tal-Unjoni.
Il-Kummissjoni dwar id-Drogi Narkotiċi hija korp maħluq mill-Kunsill Ekonomiku u Soċjali tan-Nazzjonijiet Uniti. Il-Konvenzjoni dwar id-Drogi Narkotiċi (
2
) u l-Konvenzjoni dwar is-Sustanzi Psikotropiċi (
3
) jagħtuha l-kompetenza li temenda, abbażi tar-Rakkomandazzjonijiet tal-Organizzazzjoni Dinjija tas-Saħħa (WHO), l-iskedi annessi ma’ dawn iż-żewġ konvenzjonijiet li għandhom l-għan li jikklassifikaw ċerti sustanzi.
Permezz tad-Deċiżjoni 2021/3, adottata abbażi tal-Artikolu 218(9) TFUE, il-Kunsill adotta l-pożizzjoni li kellha tittieħed f’isem l-Unjoni waqt is-sessjoni tal-Kummissjoni dwar id-Drogi Narkotiċi, prevista fix-xahar ta’ Diċembru 2020. Dik id-deċiżjoni stabbiliet b’mod partikolari l-pożizzjoni komuni tal-Istati Membri tal-Unjoni fir-rigward tar-Rakkomandazzjonijiet tal-WHO dwar l-emenda tal-klassifikazzjoni tal-kannabis u ċerti sustanzi relatati mal-kannabis taħt iż-żewġ skedi annessi maż-żewġ konvenzjonijiet ikkonċernati.
Fis-sessjoni tal-Kummissjoni dwar id-Drogi Narkotiċi, l-Ungerija ma kkonformatx mal-pożizzjoni adottata mill-Kunsill. Hija vvutat kontra r-Rakkomandazzjonijiet tal-WHO u ddikjarat li l-adozzjoni ta’ dawn ir-rakkomandazzjonijiet iżżid l-użu dejjem ikbar tal-kannabis u tinvolvi interferenza mhux ġustifikata fil-politiki nazzjonali.
Peress li qieset li l-vot tal-Ungerija u l-pożizzjoni li hija kienet esprimiet fi ħdan il-Kummissjoni dwar id-Drogi Narkotiċi kienu jikkostitwixxu ksur tad-deċiżjoni tal-Kunsill, kienu jippreġudikaw il-kompetenza esterna esklużiva tal-Unjoni u kienu jiksru l-prinċipju ta’ kooperazzjoni leali, il-Kummissjoni bdiet il-proċedura għal nuqqas ta’ twettiq ta’ obbligu kontra dan l-Istat Membru.
Il‑kunsiderazzjonijiet tal‑Qorti tal‑Ġustizzja
Il-Qorti tal-Ġustizzja bdiet billi ċaħdet l-eċċezzjoni ta’ inammissibbiltà tar-rikors imqajma mill-Ungerija.
Fl-ewwel lok, hija fakkret li l-Kummissjoni ma tistax tkun obbligata tindika fl-opinjoni motivata l-miżuri li jippermettu li jiġi eliminat in-nuqqas ta’ twettiq ta’ obbligu allegat, peress li rikors ippreżentat skont l-Artikolu 258 TFUE għandu l-għan li jikkonstata n-nuqqas ta’ Stat Membru li jwettaq l-obbligi tiegħu li jirriżultaw mid-dritt tal-Unjoni. Tali konstatazzjoni tobbliga, skont il-kliem stess tal-Artikolu 260(1) TFUE, lill-Istat Membru ikkonċernat jieħu l-miżuri meħtieġa għall-eżekuzzjoni tas-sentenza tal-Qorti tal-Ġustizzja. Għalhekk, la l-Kummissjoni u lanqas il-Qorti tal-Ġustizzja ma jistgħu jordnaw lil Stat Membru jieħu miżuri speċifiċi, filwaqt li l-Kummissjoni ma tistax titlob lill-Qorti tal-Ġustizzja tindirizza ordni fil-kuntest tal-proċedura prinċipali. Mill-banda l-oħra, il-Kummissjoni tista’ titlob lill-Qorti tal-Ġustizzja tagħti miżuri provviżorji, bħalma hija ordni, fil-kuntest ta’ proċeduri għal miżuri provviżorji bbażati fuq l-Artikolu 279 TFUE.
Fit-tieni lok, il-Qorti tal-Ġustizzja ċaħdet l-argument tal-Ungerija bbażat fuq il-fatt li hija ma kinitx għadha tista’ ttemm in-nuqqas ta’ twettiq ta’ obbligu allegat u li l-Kummissjoni ma wrietx l-eżistenza ta’ effetti reali u perċettibbli tal-aġir kontenzjuż, li jippersisti lil hinn mill-proċess ta’ teħid ta’ deċiżjoni kkonċernat, jew ta’ preġudizzju għall-unità u għall-koerenza tal-azzjoni esterna tal-Unjoni.
Qabel kollox, il-Qorti tal-Ġustizzja qieset li Stat Membru li, bl-aġir tiegħu, jippreġudika t-twettiq tal-għan inerenti għal deċiżjoni adottata abbażi tal-Artikolu 218(9) TFUE ma jistax jevita proċedura għal nuqqas ta’ twettiq ta’ obbligu, għar-raġuni li dan in-nuqqas ikun diġà eżawrixxa l-effetti tiegħu. Li kieku kien mod ieħor, il-Kummissjoni ssib ruħha f’pożizzjoni li ma tkunx tista’ taġixxi, fil-qafas tal-kompetenzi li hija għandha abbażi tal-Artikolu 258 TFUE, kontra l-Istat Membru kkonċernat quddiem il-Qorti tal-Ġustizzja bil-għan li jiġi kkonstatat tali nuqqas ta’ twettiq ta’ obbligu u ma tkunx tista’ twettaq b’mod sħiħ il-missjoni tagħha ta’ gwardjana tat-Trattati. Barra minn hekk, dwar iċ-ċirkustanza li ma jkunx iktar possibbli li jiġi rrimedjat il-preġudizzju allegat għar-reputazzjoni u għall-kredibbiltà tal-Unjoni, imqajma f’dan il-każ mill-Ungerija, din iċ-ċirkustanza ma tistax, fi kwalunkwe każ, twassal għall-inammissibbiltà tar-rikors. Fil-fatt, ma jistax jiġi aċċettat li Stat Membru jkun jista’ jinvoka fatt imwettaq li huwa l-awtur tiegħu sabiex jevita rikors għal nuqqas ta’ twettiq ta’ obbligu quddiem il-Qorti tal-Ġustizzja.
Sussegwentement, il-Qorti tal-Ġustizzja rrilevat li l-aċċettazzjoni tal-inammissibbiltà ta’ rikors għal nuqqas ta’ twettiq ta’ obbligu kontra Stat Membru minħabba ksur ta’ deċiżjoni adottata skont l-Artikolu 218(9) TFUE tippreġudika kemm in-natura obbligatorja tad-deċiżjonijiet kif ukoll l-osservanza tal-valuri li fuqhom hija bbażata l-Unjoni, b’mod partikolari l-Istat tad-dritt. Fil-fatt, Stat Membru jkun jista’, wara li jkun ħa sehem fid-deliberazzjonijiet u fil-votazzjoni fi ħdan il-Kunsill, jirtira mid-deċiżjoni adottata, filwaqt li jkollu l-assigurazzjoni li l-Kummissjoni ma tistax tadixxi lill-Qorti tal-Ġustizzja b’rikors għal nuqqas ta’ twettiq ta’ obbligu.
Fl-aħħar nett, il-Qorti tal-Ġustizzja kkonstatat li l-effetti tal-aġir kontenzjuż tal-Ungerija matul is-sessjoni tal-Kummissjoni dwar id-Drogi Narkotiċi ma jistgħux jitqiesu li waqfu fi tmiem din is-sessjoni, peress li jimmanifestaw ruħhom fil-livell tal-unità u tal-koerenza tal-azzjoni esterna tal-Unjoni. Dawn l-effetti għalhekk imorru lil hinn mill-proċess deċiżjonali kkonċernat, minkejja li deċiżjoni meħuda abbażi tal-Artikolu 218(9) TFUE hija intiża preċiżament sabiex tiggarantixxi dawn l-interessi.
Il-Qorti tal-Ġustizzja kompliet billi eżaminat il-kawża fil-mertu.
Fl-ewwel lok, fir-rigward tal-ilment tal-Kummissjoni bbażat fuq il-ksur tal-kompetenza esterna esklużiva tal-Unjoni, prevista fl-Artikolu 3(2) TFUE, il-Qorti tal-Ġustizzja ppreċiżat li din id-dispożizzjoni hija applikabbli wkoll meta istanza stabbilita permezz ta’ ftehim internazzjonali tkun meħtieġa tadotta miżuri ta’ implimentazzjoni tiegħu. F’dan ir-rigward, il-fatt li l-Unjoni ma għandhiex il-kwalità ta’ membru fi ħdan organizazzjoni internazzjonali ma jipprekludix l-eżerċizzju effettiv ta’ din il-kompetenza, b’mod partikolari permezz tal-Istati Membri li jaġixxu in solidum fl-interess tal-Unjoni.
Il-Qorti tal-Ġustizzja enfasizzat li jista’ jkun hemm riskju li r-regoli komuni tal-Unjoni jiġu ppreġudikati permezz ta’ impenji internazzjonali jew li tinbidel il-portata tagħhom, liema riskju jista’ jservi ta’ bażi għall-kompetenza esterna esklużiva tal-Unjoni, meta dawn l-impenji jaqgħu fil-kamp ta’ applikazzjoni ta’ dawn ir-regoli. Ma huwiex neċessarju li jkun hemm konkordanza kompleta bejn il-qasam kopert mill-ftehim internazzjonali u dak tal-leġiżlazzjoni tal-Unjoni meta l-impenji inkwistjoni jkunu jistgħu jaffettwaw is-sens, il-portata jew l-effettività tar-regoli komuni, anki fl-assenza ta’ kontradizzjoni.
F’dan il-każ, mid-Deċiżjoni Qafas 2004/757 (
4
) jirriżulta li l-kunċett ta’ “droga” huwa ddefinit, b’mod partikolari, b’riferiment għaż-żewġ konvenzjonijiet inkwistjoni. Għaldaqstant, kif stabbilit mid-Deċiżjoni 2021/3, kull bidla fl-iskedi ta’ dawn iż-żewġ konvenzjonijiet hija direttament integrata fir-regoli komuni tal-Unjoni, b’tali mod li tali bidla taffettwa direttament il-kontenut tad-Deċiżjoni Qafas 2004/757.
Fit-tieni lok, fir-rigward tal-eċċezzjoni ta’ illegalità tad-Deċiżjoni 2021/3 mqajma mill-Ungerija, il-Qorti tal-Ġustizzja bdiet billi fakkret li s-sistema ta’ rimedji stabbilita mit-Trattat FUE tagħmel distinzjoni bejn ir-rikorsi għal nuqqas ta’ twettiq ta’ obbligu u r-rikorsi għal annullament u li dawn iż-żewġ tipi ta’ rikorsi jsegwu għanijiet distinti u huma suġġetti għal modalitajiet differenti. Hija enfasizzat li Stat Membru ma jistax utilment, fl-assenza ta’ dispożizzjoni ta’ dan it-trattat li tawtorizzah espressament, jinvoka l-illegalità ta’ deċiżjoni jew ta’ direttiva li tagħha huwa d-destinatarju bħala motiv ta’ difiża kontra rikors għal nuqqas ta’ twettiq ta’ obbligu bbażat fuq in-nuqqas ta’ eżekuzzjoni ta’ din id-deċiżjoni jew ta’ din id-direttiva. Bħala membru tal-Kunsill, awtur tad-deċiżjoni li tistabbilixxi l-pożizzjoni li għandha tittieħed f’isem l-Unjoni waqt negozjati fi ħdan organizazzjoni internazzjonali, Stat Membru jkun neċessarjament jaf biha, anki jekk ma jkunx, formalment, id-destinatarju tagħha. Għaldaqstant, Stat Membru jkun kompletament f’pożizzjoni li jippreżenta rikors għal annullament ta’ din id-deċiżjoni fl-osservanza tat-terminu ta’ xahrejn previst fis-sitt paragrafu tal-Artikolu 263 TFUE.
Il-Qorti tal-Ġustizzja fakkret ukoll li r-rikors għal nuqqas ta’ twettiq ta’ obbligu għandu għan speċifiku, li jikkonsisti esklużivament fil-konstatazzjoni mill-Qorti tal-Ġustizzja tal-ksur minn Stat Membru tal-obbligi tiegħu u li għalhekk ma jistax jiġi strumentalizzat sabiex jagħmel tajjeb għall-assenza ta’ preżentata ta’ rikors għal annullament kontra l-att allegatament miksur.
Il-Qorti tal-Ġustizzja żiedet tgħid li rikors għal nuqqas ta’ twettiq ta’ obbligu bl-ebda mod ma jirrigwarda l-applikabbiltà ta’ att tal-Unjoni u li, konformement mal-Artikolu 277 TFUE, eċċezzjoni ta’ illegalità għandha preċiżament l-għan li tikseb l-inapplikabbiltà ta’ tali att.
Dawn l-elementi wasslu lill-Qorti tal-Ġustizzja sabiex tikkonferma li Stat Membru ma jistax jiġi awtorizzat iqajjem, fil-kuntest ta’ tali rikors, eċċezzjoni ta’ illegalità ta’ tali att tal-Unjoni, ikun xi jkun, sakemm ma jkunx affettwat minn difetti partikolarment gravi u evidenti, sal-punt li jkun jista’ jiġi kklassifikat bħala att ineżistenti. Fil-fatt, l-Istat Membru li jixtieq jibbenefika minn eventwali rikors għal nuqqas ta’ twettiq ta’ obbligu sabiex jikkontesta l-legalità tal-att li n-nuqqas ta’ osservanza tiegħu mmotiva l-preżentata ta’ dan ir-rikors jikser il-preżunzjoni ta’ validità li minnha jibbenefika kull att tad-dritt sekondarju. Issa, din il-preżunzjoni timplika, għas-suġġetti kollha tad-dritt tal-Unjoni, l-obbligu li tiġi rrikonoxxuta l-effettività sħiħa ta’ atti tad-dritt sekondarju tal-Unjoni sakemm l-invalidità tagħhom ma tkunx ġiet stabbilita mill-Qorti tal-Ġustizzja tal-Unjoni Ewropea u li tiġi osservata s-saħħa eżekuttiva tagħhom sakemm il-qorti tal-Unjoni ma tkunx iddeċidiet li tissospendi l-eżekuzzjoni tagħhom.
Il-Qorti tal-Ġustizzja osservat li, b’dan il-mod, l-impossibbiltà għal Stat Membru li jeċċepixxi l-illegalità tal-att li l-ksur tiegħu wassal lill-Kummissjoni sabiex tiftaħ proċedura għall-konstatazzjoni ta’ nuqqas ta’ twettiq ta’ obbligu fir-rigward tiegħu taqa’ taħt il-prinċipju li, minbarra l-każijiet espressament previsti, l-istruttura tat-Trattati tipprojbixxi lill-Istati Membri milli jagħmlu ġustizzja huma stess. Jekk Stat Membru jqis li att tad-dritt sekondarju jinkludi elementi inkompatibbli mad-dritt tal-Unjoni, huwa għandu l-possibbiltà li jaġixxi, jew fi ħdan il-Kunsill, jew billi javża lill-Kummissjoni, jew, fl-aħħar nett, fil-kuntest ta’ rimedji ġudizzjarji sabiex jikseb l-eliminazzjoni ta’ dawn l-inkompatibbiltajiet. Mill-banda l-oħra, Stat Membru fl-ebda każ ma jista’ jawtorizza ruħu li jieħu, unilateralment, miżuri korrettivi jew miżuri ta’ difiża intiżi sabiex jirrimedjaw ksur eventwali, minn Stat Membru ieħor jew minn istituzzjoni tal-Unjoni, tar-regoli tad-dritt tal-Unjoni, mingħajr ma jdaħħal inkwistjoni r-rekwiżit fundamentali tal-ordinament ġuridiku tal-Unjoni li tikkostitwixxi l-applikazzjoni uniformi tad-dritt tal-Unjoni.
Il-Qorti tal-Ġustizzja enfasizzat li, meta Stat Membru ma jippreżentax rikors għal annullament fit-terminu previst, huwa ma jistax jikkontesta sussegwentement il-legalità tiegħu fil-kuntest ta’ rikors għal nuqqas ta’ twettiq ta’ obbligu, taħt piena li jipperikola l-applikazzjoni koerenti u uniformi tad-dritt tal-Unjoni, li tifforma karatteristika fundamentali tal-ordinament ġuridiku tal-Unjoni. Il-fatt, għal Stat Membru, li jikser unilateralment, skont il-perċezzjoni tiegħu tal-interess nazzjonali tiegħu, il-bilanċ bejn il-vantaġġi u l-piżijiet li jirriżultaw mis-sħubija tiegħu fl-Unjoni, idaħħal inkwistjoni l-ugwaljanza tal-Istati Membri quddiem id-dritt tal-Unjoni, bi ksur tad-dmirijiet ta’ solidarjetà aċċettati mill-Istati Membri minħabba l-adeżjoni tagħhom mal-Unjoni u li jaqgħu taħt il-bażijiet essenzjali tal-ordinament ġuridiku tagħha. Barra minn hekk, tali attitudni tista’ toħloq diskriminazzjonijiet li jbatuhom iċ-ċittadini tal-Istati Membri u, fl-ewwel lok, minn dawk tal-Istat stess li jinsab barra mir-regola tal-Unjoni.
Ulterjorment, il-Qorti tal-Ġustizzja ppreċiżat li, f’kuntest ikkaratterizzat mill-urġenza kkawżata mill-konkomitanza jew mill-kważi konkomitanza bejn, minn naħa, id-deċiżjoni tal-Kunsill li tistabbilixxi l-pożizzjoni li għandha tittieħed f’isem l-Unjoni waqt negozjati fi ħdan organizazzjoni internazzjonali u, min-naħa l-oħra, il-vot fi ħdan din l-organizzazzjoni, Stat Membru li jkollu dubji dwar il-validità ta’ tali deċiżjoni għandu jieħu vantaġġ mit-terminu li jgħaddi bejn il-preżentazzjoni mill-Kummissjoni tal-verżjoni definittiva, jew kważi definittiva, tal-abbozz ta’ deċiżjoni u l-vot tal-Kunsill, li jista’ jwassal għall-adozzjoni tagħha, sabiex iħejji r-rikors tiegħu u talba għas-sospensjoni tal-eżekuzzjoni ta’ din id-deċiżjoni. F’din il-perspettiva, il-Kummissjoni għandha tagħmel ħilitha, b’mod ġenerali, biex tippreżenta l-proposta tagħha kmieni biżżejjed sabiex il-Kunsill ikun jista’ jlesti l-proċess deċiżjonali tiegħu bil-ħsieb li jistabbilixxi fil-ħin il-pożizzjoni li għandha tittieħed f’isem l-Unjoni għan-negozjati u l-votazzjoni fi ħdan tali organizzazzjoni. Il-kisba ta’ sospensjoni tal-eżekuzzjoni ċċaħħad temporanjament lil din id-deċiżjoni mill-preżunzjoni tagħha ta’ validità, mingħajr madankollu ma teżenta lill-Istati Membri u lill-istituzzjonijiet tal-Unjoni mill-obbligi tagħhom ta’ kooperazzjoni leali, b’mod partikolari fir-rigward tal-osservanza tal-unità ta’ rappreżentanza esterna tal-Unjoni.
Barra minn hekk, il-Qorti tal-Ġustizzja enfasizzat li l-impossibbiltà għal Stat Membru li jqajjem eċċezzjoni ta’ illegalità fil-kuntest ta’ rikors għal nuqqas ta’ twettiq ta’ obbligu hija bla ħsara għall-possibbiltà tiegħu li jikkontesta l-fondatezza tal-interpretazzjoni mogħtija mill-Kummissjoni tal-att tad-dritt sekondarju li huwa allegatament kiser, peress li att tad-dritt sekondarju għandu, sa fejn ikun possibbli, jiġi interpretat konformement mat-Trattati u mal-ftehimiet internazzjonali konklużi mill-Unjoni.
Fit-tielet lok, fir-rigward tal-ilment tal-Kummissjoni bbażat fuq il-ksur, mill-Ungerija, tal-prinċipju ta’ kooperazzjoni leali (
5
), il-Qorti tal-Ġustizzja fakkret li l-Istati Membri għandhom jiffaċilitaw it-twettiq mill-Unjoni tal-missjoni tagħha u għandhom jastjenu minn kull miżura li tista’ tipperikola t-twettiq tal-għanijiet tat-Trattati. Meta s-suġġett ta’ ftehim internazzjonali jew ta’ konvenzjoni internazzjonali jaqa’, parzjalment, taħt il-kompetenza tal-Unjoni u, parzjalment, taħt dik tal-Istati Membri, huwa importanti li tiġi żgurata kooperazzjoni mill-qrib bejn dawn tal-aħħar u l-istituzzjonijiet tal-Unjoni kemm waqt in-negozjati u l-konklużjoni kif ukoll waqt it-twettiq tal-impenji assunti. Dan l-obbligu joħroġ mir-rekwiżit ta’ unità fir-rappreżentanza internazzjonali tal-Unjoni.
Il-Qorti tal-Ġustizzja ppreċiżat li d-dmirijiet partikolari ta’ azzjoni u ta’ astensjoni li għalihom huwa suġġett Stat Membru jeskludu li dan jippreżenta, f’korp maħluq minn ftehim internazzjonali, proposta unilaterali li permezz tagħha huwa jitbiegħed mill-istrateġija komuni mfassla fi ħdan il-Kunsill. Tali sitwazzjoni tista’, fil-fatt, tikkomprometti l-prinċipju ta’ unità fir-rappreżentanza internazzjonali tal-Unjoni u tal-Istati Membri tagħha, iżda wkoll iddgħajjef is-setgħa ta’ negozjar tagħhom fir-rigward tal-partijiet l-oħra għall-konvenzjoni kkonċernata. L-obbligi li għandhom l-Istati Membri skont il-prinċipju ta’ kooperazzjoni leali huma imposti fuqhom, a fortiori, fil-kamp tal-kompetenzi esklużivi tal-Unjoni.
Il-Qorti tal-Ġustizzja enfasizzat wkoll li huwa inerenti mhux biss għall-kunċett stess tal-Unjoni, iżda wkoll għall-applikazzjoni ta’ proċedura ta’ votazzjoni b’maġġoranza fil-Kunsill, li l-Istati Membri jsostnu l-interessi tagħhom fil-kuntest tal-mekkaniżmi ta’ deliberazzjoni kollettiva previsti mit-Trattati fid-dawl tal-implimentazzjoni tal-għanijiet tal-Unjoni. Hija fakkret ukoll li l-osservanza mill-Istati Membri ta’ deċiżjoni adottata mill-Kunsill taħt l-Artikolu 218(9) TFUE hija espressjoni partikolari tar-rekwiżit ta’ unità ta’ rappreżentanza tal-Unjoni, li jirriżulta mill-obbligu ta’ kooperazzjoni leali.
Fid-dawl tal-kunsiderazzjonijiet preċedenti, il-Qorti tal-Ġustizzja kkonkludiet li, minn naħa, billi ma vvutatx fi ħdan il-Kummissjoni dwar id-Drogi Narkotiċi konformement mad-Deċiżjoni 2021/3 u, min-naħa l-oħra, billi esprimiet pubblikament in-nuqqas ta’ qbil tagħha mar-Rakkomandazzjonijiet tal-WHO li kienu fuq l-aġenda, kuntrarju għall-pożizzjoni adottata mill-Unjoni f’din id-deċiżjoni, l-Ungerija kisret il-prinċipju ta’ kooperazzjoni leali. Tali aġir ippreġudika l-effettività tal-azzjoni internazzjonali tal-Unjoni kif ukoll il-kredibbiltà u r-reputazzjoni ta’ din tal-aħħar fuq ix-xena internazzjonali.
(
1
)	Jiġifieri, skont id-Deċiżjoni tal-Kunsill (UE) 2021/3 tat‑23 ta’ Novembru 2020 dwar il-pożizzjoni li trid tittieħed, f’isem l-Unjoni Ewropea, fit-tlieta u sittin sessjoni tal-Kummissjoni dwar id-Drogi Narkotiċi, li ser terġa’ titlaqqa’, dwar l-iskedar tal-kannabis u s-sustanzi relatati mal-kannabis taħt il-Konvenzjoni Unika dwar id-Drogi Narkotiċi tal‑1961, kif emendata mill-Protokoll tal‑1972, u l-Konvenzjoni dwar is-Sustanzi Psikotropiċi tal‑1971 (ĠU 2021, L 4, p. 1), l-Artikolu 3(2), l-Artikolu 218(9) u r-raba’ paragrafu tal-Artikolu 288 TFUE, kif ukoll l-Artikolu 4(3) TUE.
(
2
)	Il-Konvenzjoni Unika dwar id-Drogi Narkotiċi tal‑1961, kif emendata mill-Protokoll tal‑1972 li jemenda l-Konvenzjoni Unika dwar id-Drogi Narkotiċi tal‑1961, konkluża f’New York fit‑30 ta’ Marzu 1961 (Ġabra tat-Trattati tan-Nazzjonijiet Uniti, Vol. 520, Nru 7515).
(
3
)	Il-Konvenzjoni dwar is-Sustanzi Psikotropiċi, konkluża fi Vjenna fil‑21 ta’ Frar 1971 (Ġabra tat-Trattati tan-Nazzjonijiet Uniti, Vol. 1019, p. 175)
(
4
)	Il-punt 1(a) u (b) tal-Artikolu 1 tad-Deċiżjoni Qafas tal-Kunsill 2004/757/ĠAI tal‑25 ta’ Ottubru 2004 li tistabbilixxi dispożizzjonijiet minimi dwar l-elementi kostitwenti ta’ atti kriminali u ta’ pieni fil-qasam tat-traffikar illeċitu ta’ drogi (ĠU 2006, L 153M, p. 94), kif emendata bid-Direttiva (UE) 2017/2103 tal-Parlament Ewropew u tal-Kunsill tal‑15 ta’ Novembru 2017 (ĠU 2017, L 305, p. 12).
(
5
)	Stabbilit fl-Artikolu 4(3) TUE.